Димитър Бояджиев
Поздрав до Беатриче

chitanka.info

Много здраве, либе мило,

от усойте и горите,

дето в ден щастлив бродихме

упоени и честити!

Поздрав с драгост ти изпращат

и потоците пенливи,

и зефирите усойни,

и цветята миризливи.

Тамо вси те още помнят!

Пойни косове нагласят

чудни песни зарад тебе

и навредом ги разнасят.

Яворите стройни чезнат

зарад теб в тъга горчива,

ехото планинско стене

зарад твойта реч звънлива…

Над пътеките самотни

тъжно се привеждат клони

и от всяко, всяко листо

бисерна сълза се рони…

Мълком плаччат те за тебе

с жалба тиха и потайна…

Чуваш ли? — Но ти се кискаш

и жестока, и нехайна!

Много здраве, мило либе,

от усойте и горите,

дето в ден щастлив бродихме

упоени и честити.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.